CELEX: 32016R0862
Language: hu
Date: 2016-05-31 00:00:00
Title: A Bizottság (EU) 2016/862 végrehajtási rendelete (2016. május 31.) egy élelmiszerekkel kapcsolatos, nem a betegségek kockázatának csökkentését, illetve a gyermekek fejlődését és egészségét érintő, egészségre vonatkozó állítás engedélyezésének elutasításáról (EGT-vonatkozású szöveg)

1.6.2016   
            
            
               HU
            
            
               Az Európai Unió Hivatalos Lapja
            
            
               L 144/24
            
         A BIZOTTSÁG (EU) 2016/862 VÉGREHAJTÁSI RENDELETE
   (2016. május 31.)
   egy élelmiszerekkel kapcsolatos, nem a betegségek kockázatának csökkentését, illetve a gyermekek fejlődését és egészségét érintő, egészségre vonatkozó állítás engedélyezésének elutasításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 18. cikke (4) bekezdésére,
   mivel:
   
               (1)
            
            
               Az 1924/2006/EK rendelet értelmében az élelmiszerekkel kapcsolatos, egészségre vonatkozó állítások alkalmazása csak akkor megengedett, ha azokat a Bizottság az említett rendeletnek megfelelően engedélyezte, valamint az engedélyezett állítások listájára felvette.
            
         
               (2)
            
            
               Az 1924/2006/EK rendelet emellett úgy rendelkezik, hogy az élelmiszer-vállalkozók az adott tagállam illetékes nemzeti hatóságához nyújthatják be az egészségre vonatkozó állítások engedélyezése iránti kérelmeiket. Az illetékes nemzeti hatóságnak az érvényes kérelmeket tudományos értékelés céljából továbbítania kell az Európai Élelmiszerbiztonsági Hatósághoz (EFSA, a továbbiakban: Hatóság), valamint tájékoztatás céljából a Bizottsághoz és a tagállamokhoz.
            
         
               (3)
            
            
               A Bizottság a Hatóság által megfogalmazott vélemény figyelembevételével határoz az egészségre vonatkozó állítás engedélyezéséről. A tudományos kockázatértékelés bizonyos esetekben nem képes egymaga biztosítani a kockázatkezelési döntés meghozatalához szükséges összes információt, ezért figyelembe kell venni a vizsgált kérdéshez tartozó egyéb indokolt tényezőket is.
            
         
               (4)
            
            
               Az Oy Karl Fazer AB által az 1924/2006/EK rendelet 13. cikkének (5) bekezdése szerint benyújtott kérelem alapján a Hatóságnak véleményt kellett nyilvánítania a magas rosttartalmú kovászos rozskenyérnek az étkezés utáni glikémiás válasz mérséklődésére gyakorolt hatásával kapcsolatos, egészségre vonatkozó állításról (a kérdés száma: EFSA-Q-2014-00012 (2)). A kérelmező a következőképpen megfogalmazott állítást javasolta: „A magas rosttartalmú kovászos rozskenyér fogyasztása hozzájárul az étkezés utáni, csökkent inzulinválasszal is kísért glikémiás válasz mérsékléséhez”. A Hatóság kérelmére a kérelmező pontosította, hogy az állítás szerinti hatás tekintetében a magas rosttartalmú kovászos rozskenyeret a glükózzal kell összehasonlítani.
            
         
               (5)
            
            
               A Bizottság és a tagállamok 2014. október 8-án megkapták a Hatóság tudományos véleményét, amelynek következtetése szerint a rendelkezésre bocsátott adatok alapján a glükózzal összehasonlítva szinte bármilyen élelmiszer fogyasztása és az étkezés utáni vércukorválaszok mérséklése között ok-okozati összefüggés állapítható meg.
            
         
               (6)
            
            
               Az 1924/2006/EK rendelet 6. cikkének (1) bekezdése és 13. cikkének (1) bekezdése értelmében az egészségre vonatkozó állításoknak általánosan elfogadott tudományos bizonyítékokon kell alapulniuk. Az engedélyezés iránti kérelmet abban az esetben is indokolt elutasítani – még ha a Hatóság tudományos értékelése kedvező volt is –, ha az egészségre vonatkozó állítás nem felel meg az 1924/2006/EK rendelet egyéb általános vagy egyedi követelményeinek. A Hatóság tudományos véleményében megjegyezte, hogy különféle, szénhidrátot tartalmazó élelmiszerekben lévő, egymással összehasonlítható szénhidrátmennyiségek vizsgálatakor szinte bármelyik szénhidráttartalmú élelmiszer fogyasztása kiváltaná az étkezés utáni vércukorválasz mérséklését, összehasonlítva a glükóz fogyasztását követő vércukorválasszal. Emellett a Hatóság megjegyezte, hogy a glükózzal összehasonlítva az alacsony szénhidráttartalmú vagy szénhidrátot nem tartalmazó élelmiszerek szintén előidéznék az étkezés utáni vércukorválasz mérséklését.
            
         
               (7)
            
            
               Az 1924/2006/EK rendelet értelmében az „állítás” olyan közlés vagy ábrázolás, amely kijelenti, sugallja vagy sejteti, hogy az élelmiszer különleges jellemzőkkel rendelkezik A magas rosttartalmú kovászos rozskenyér és az étkezés utáni glikémiás válasz közötti kapcsolatra vonatkozó állítás azt sugallná, hogy a magas rosttartalmú kovászos rozskenyér az étkezés utáni glikémiás válaszok mérséklését tekintve különleges tulajdonságokkal bír a glükózzal összehasonlítva, holott ezt a hatást valójában szinte minden élelmiszer ki tudja váltani. Az 1924/2006/EK rendelet 3. cikke második bekezdésének a) pontja értelmében az állítás nem lehet megtévesztő. Ha egy állítás azt sugallná, hogy egy adott élelmiszer bizonyos jótékony hatásokkal bír, holott valójában szinte bármely élelmiszer képes e hatást kiváltani, ez az állítás megtévesztő lenne.
            
         
               (8)
            
            
               A fentiekre tekintettel a magas rosttartalmú kovászos rozskenyér fogyasztása és az étkezés utáni glikémiás válasz mérséklése közötti kapcsolatra vonatkozó állítás nem felel meg az 1924/2006/EK rendelet követelményeinek, ezért nem vehető fel az egészségre vonatkozó, engedélyezett állítások jegyzékébe.
            
         
               (9)
            
            
               Az 1924/2006/EK rendelet 16. cikkének (6) bekezdése alapján a kérelmező a Bizottság számára benyújtott észrevételeit figyelembe vették e rendelet intézkedéseinek megállapításakor.
            
         
               (10)
            
            
               Sor került konzultációra a tagállamokkal,
            
         ELFOGADTA EZT A RENDELETET:
   1. cikk
   Az e rendelet mellékletében meghatározott, egészségre vonatkozó állítás nem vehető fel az 1924/2006/EK rendelet 13. cikkének (3) bekezdésében említett, engedélyezett állítások uniós listájára.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. május 31-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 404., 2006.12.30., 9. o.
   
   
      (2)  EFSA Journal 2014;12(10):3837.
   
      MELLÉKLET
      
         Egészségre vonatkozó, elutasított állítás
      
      
                  Kérelem – az 1924/2006/EK rendelet vonatkozó rendelkezései
               
               
                  Tápanyag, anyag, élelmiszer vagy élelmiszercsoport
               
               
                  Állítás
               
               
                  Az EFSA véleményének hivatkozási száma
               
            
                  A 13. cikk (5) bekezdése szerinti, egészségre vonatkozó állítás, mely újonnan felfedezett tudományos bizonyítékon alapul, és/vagy védett adatok védelmére irányuló kérelmet tartalmaz.
               
               
                  Magas rosttartalmú kovászos rozskenyér
               
               
                  Az étkezés utáni glikémiás válasz mérséklése, a glükózzal összehasonlítva
               
               
                  Q-2014-00012